**NOTĂ INFORMATIVĂ**

la proiectul hotărârii Guvernului ,,Cu privire la transmiterea unor terenuri”

|  |
| --- |
| **1. Numele iniţiatorului şi a autorului, precum şi a participanţilor la elaborarea proiectului** |
| Proiectul hotărârii Guvernului cu privire la transmiterea unor terenuri este elaborat de către Ministerul Afacerilor Interne în baza art.6 alin.(1) lit.a) din Legea nr.121-XVI din 4 mai 2007 privind administrarea și deetatizarea proprietății publice (Monitorul Oficial al Republicii Moldova, 2007, nr.90-93, art.401), cu modificările și completările ulterioare, art.8 alin.(3) din Legea nr.523-XIV din 16 iulie 1999 cu privire la proprietatea publică a unităților administrativ-teritoriale (Monitorul Oficial al Republicii Moldova, 1999, nr.124-125, art.611), cu modificările și completările ulterioare și art.6 alin.(2) din Legea nr.91-XVI din 5 aprilie 2007 privind terenurile proprietate publică și delimitarea lor (Monitorul Oficial al Republicii Moldova, 2007, nr.70-73, art.316), cu modificările și completările ulterioare, care identifică temeiurile transmiterii gratuite a bunurilor proprietate publică a statului. |
| **2. Argumentarea necesităţii de reglementare** |
| Proiectul prenotat presupune transmiterea cu titlu gratuit, conform deciziei Consiliului municipiului Cahul nr.7/14(21/14) – XXV din 05 octombrie 2017, din proprietate publică a municipiului Cahul în proprietate publică a statului, în administrarea Ministerului Afacerilor Interne (gestionar – Inspectoratul General al Poliției), a terenurilor: cu suprafața de 0,1494 hectare și 0,1042 hectare din categoria terenurilor ”din intravilanul localităților”, mod de folosință ”pentru construcții”, identificate în Registrul bunurilor imobile cu numărul cadastral 1701115.097 și, respectiv, 1701115.110, în scopul construcției edificiului Direcției regionale de poliție Sud.  La etapa actuală în contextul implementării Strategiei de dezvoltare a Poliției pentru anii 2016 – 2020 și a Planului de acțiuni privind implementarea acesteia, aprobată prin Hotărârea Guvernului nr.587 din 12.05.2016, Inspectoratul General al Poliției este în proces de regionalizare a structurilor de Poliție, obiectivul principal fiind în realizarea unui serviciu de poliție profesionist, eficient, care exercită atribuțiile sale în interesul cetățeanului și al comunității, asigurând respectarea legii, a drepturilor și libertăților fundamentale ale omului, precum și protecția juridică și socială a angajaților poliției.  În această ordine de idei, menționăm că în scopul regionalizării structurilor Poliției va fi creată Direcția regională de poliție Sud care va avea sediul în municipiul Cahul. Astfel, în vederea creării unui serviciu polițienesc modern în conformitate cu cele mai bune standarde și practici ale Uniunii Europene și internaționale, în măsură să răspundă proactiv și în mod egal la nevoile cetățenilor și ale societății în ansamblu este necesar proiectarea și construcția unui nou sediu.  În contextul celor expuse și în baza deciziei Consiliului municipal Cahul nr.7/14(21/14) – XXV din 05 octombrie 2017 ”Cu privire la transmiterea terenurilor în proprietate publică a statului pentru proiectarea și construcția edificiului Direcției regionale Sud a Inspectoratului General al Poliției al Ministerului Afacerilor Interne”, precum și luând în considerare interesele statului în consolidarea capacităților Poliției de asigurare și menținere a ordinii publice la nivel teritorial, considerăm oportună promovarea proiectului prenotat. |
| **3. Scopul şi obiectivele urmărite prin adoptarea actului normativ** |
| Aprobarea proiectului propus are ca scop îmbunătățirea condițiilor de muncă și sporirea nivelului de realizare a obligațiilor funcționale a Inspectoratului General al Poliției prin edificarea unei construcții moderne. |
| **4. Prezentarea succintă a concluziilor identificate în raportul de fundamentare a necesităţii de reglementare** |
| Impactul social *-* proiectul hotărârii de Guvern va genera optimizarea condițiilor de activitate a efectivului Inspectoratului General al Poliției, condițiile sanitare, implicit nivelul de realizare a obligațiilor funcționale. |
| **5. Fundamentarea economico-financiară** |
| Implementarea prevederilor prezentului proiect nu necesită alocarea de mijloace suplimentare de la bugetul de stat. |
| **6. Respectarea transparenței în procesul decizional** |
| În scopul respectării prevederilor Legii nr. 239 din 13.11.2008 privind transparenţa în procesul decizional, proiectul hotărârii Guvernului ,,Cu privire la transmiterea unor terenuri” și respectiva notă informativă au fost plasate pe pagina web oficială a Ministerului Afacerilor Interne [www.mai.gov.md](http://www.mai.gov.md), la compartimentul Transparența, directoriul Consultări publice. |

**Secretar de stat Dorin PURICE**